Document ID: 31993R2928

31993R2928
L 265/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2928/93 НА КОМИСИЯТА
от 25 октомври 1993 година
за изменение на Регламент (ЕИО) № 890/78 относно установяване на подробни правила за сертифицирането на хмела
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1696/71 на Съвета от 26 юли 1971 г. относно общата организация на пазара на хмел (1), последно изменен с Регламент (ЕИО) № 3124/92 (2), и по-специално член 2, параграф 5 от него,
като има предвид, че Регламент (ЕИО) № 1784/77 на Съвета от 19 юли 1977 г. относно сертифицирането на хмела (3), последно изменен с Регламент (ЕИО) № 1987/93 (4), изключва определени продукти от процеса по сертифициране или поради техните специфични характеристики или поради употребата, за която са предназначени; като има предвид, че изомеризираните прахове от хмел и новите изомеризирани продукти от хмел, посочени в член 1 от Регламент (ЕИО) № 1784/77, попадат в тази група продукти, както и изомеризираните екстракти от хмел; като има предвид, че тези продукти в Регламент (ЕИО) № 890/78 на Комисията (5), последно изменен с Регламент (ЕИО) № 2265/91 (6), следва да бъдат дефинирани по-точно;
като има предвид, че член 1, параграф 1, втора алинея от Регламент (ЕИО) № 1784/77 предвижда, че продуктите, освободени от сертифициране, трябва да бъдат предмет на процедура по контрол; като има предвид, че процедурата по контрол трябва да гарантира, че тези продукти не нарушават нормалното търгуване със сертифицирани продукти и се използват само за посочените цели и само от онези, за които са предназначени;
като има предвид, че за процедурите по контрол следва да бъдат отговорни органите, които извършват сертифицирането;
като има предвид, че мерките, предвидени в настоящия регламент, са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 890/78 се изменя, както следва:
1.
Член 1 се заменя със следното:
„Член 1
а)
„неприготвен хмел“ означава хмел, който е преминал само през предварително сушене и пакетиране;
б)
„приготвен хмел“ означава хмел, който е преминал през окончателно сушене и окончателно пакетиране;
в)
„хмел със семена“ означава хмел със съдържание на семена, по-високо от 2 % от теглото им;
г)
„хмел без семена“ означава хмел със съдържание на семена, което не надхвърля 2 % от теглото им;
д)
„изомеризиран екстракт от хмел“ означава екстракт от хмел, в който алфа-киселините са били почти напълно изомеризирани;
е)
„изомеризиран прах от хмел“ означава прах, в който алфа-киселините са били почти напълно изомеризирани;
ж)
„нови изомеризирани продукти от хмел“ означава продукти, в които не само алфа-киселините са били напълно изомеризирани, но други съставки също са претърпели промяна в по-голяма или в по-малка степен (съгласно етапа, на който и условията, при които е била извършена трансформацията на алфа-киселините) или са били съзнателно отстранени от крайния продукт;
з)
„запечатване“ означава затваряне на опаковката под официален надзор и по такъв начин, че средствата за затваряне да бъдат трайно повредени при отварянето на опаковката;
и)
„затворен оперативен цикъл“ означава процес за подготовка или обработка на хмела, извършван под официален надзор и по такъв начин, че нито хмел, нито обработени продукти да могат да бъдат добавени или премахнати по време на операцията. Затвореният оперативен цикъл започва с отварянето на запечатаната опаковка, която съдържа хмела или продуктите от хмел, които трябва да бъдат подготвени или обработени, и приключва със запечатването на опаковката, която съдържа обработения хмел или продукт от хмел;
й)
„пратка“ означава определен брой опаковки с хмел или продукти от хмел със същите характеристики, представени по едно и също време за сертифициране от същия индивидуален или асоцииран производител, или от същия обработвател.“;
2.
Член 8, параграфи 5 и 6 се заменят със следното:
„5. С изключение на веществата, определени в приложение V, само сертифицираният хмел и продуктите от хмел, посочени в член 7 от Регламент (ЕИО) № 1784/77, могат да влязат в затворения оперативен цикъл. Те могат да влязат само в състоянието, в което са били сертифицирани.
6. Ако по време на производството на екстракти, изработени чрез употребата на въглероден диоксид, обработката в затворения оперативен цикъл трябва да бъде прекъсната по технически причини, представителите на официалните органи или отдели, посочени в член 1, параграф 6 от Регламент (ЕИО) № 1784/77, запечатват опаковката, която съдържа междинния продукт в момента на прекъсване. Печатите могат да бъдат счупени само от горепосочените представители в момента на възобновяване на обработката.“
3.
Член 10 се изменя, както следва:
а)
уводното изречение се заменя със следното:
„Продуктите, посочени в член 1, параграф 1, букви от а) до е) от Регламент (ЕИО) № 1784/77, следва да бъдат предмет на следните проверки:“
б)
буква б) се заменя със следното:
„б)
В случая на изомеризирани екстракти от хмел, изомеризирани прахове от хмел и на новите изомеризирани продукти от хмел, изброени в приложение VI, обработвателят декларира всяка година не по-късно от 31 декември пред контролния орган количествата, които са произведени, и количествата, които са изтъргувани. Опаковката трябва да съдържа думите „изомеризиран екстракт от хмел“, „изомеризиран прах от хмел“ или „нов изомеризиран продукт от хмел“ и трябва да уточнява теглото или обема, първоначалния сорт, използвания продукт и процента на използвания продукт;“
в)
буква г) се заменя със следното:
„г)
В случая на хмел и продукти от хмел, поставени в малки опаковки за продажба на частни лица за тяхна собствена употреба, тежестта на опаковката може да не надхвърли:
-
1 kg в случая на шишарки или прах,
-
300 g в случая на екстракт, прах и новите изомеризирани продукти.
Описание на продукта и неговото тегло трябва да фигурират на опаковката.“
4.
Приложението към настоящия регламент се добавя като приложение VI.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 октомври 1993 година.

Labels: 3
17